नई दिल्ली। भाजपा ने सोमवार को कांग्रेस पर करारा प्रहार करते हुए इसे 'सबसे खराब सांप्रदायिक पार्टी' करार दिया और राहुल गांधी के उस बयान पर स्पष्टीकरण मांगा, जिसमें उन्होंने अपनी पार्टी को मुस्लिमों के लिए बताया था।
केंद्रीय मानव संसाधन विकास मंत्री प्रकाश जावड़ेकर ने यहां पत्रकारों से कहा, "कांग्रेस सबसे खराब सांप्रदायिक पार्टी है। इसने हमेशा सांप्रदायिक राजनीति की है। राहुल गांधी ने जो कहा है, वह संविधान और लोकतंत्र के सिद्धांतों के विरुद्ध है।"
जावड़ेकर ने राहुल पर यह हमला ऊर्दू दैनिक में छपी एक रपट के आधार पर किया, जिसमें उन्होंने मुस्लिम बुद्धिजीवियों की एक बैठक में 'कांग्रेस को मुस्लिमों की पार्टी' बताया था।प्रधानमंत्री नरेंद्र मोदी ने शनिवार को राहुल गांधी पर निशाना साधते हुए कहा था कि कांग्रेस केवल मुस्लिम पुरुषों के कल्याण के बारे में सोचती है, न कि मुस्लिम महिलाओं के बारे में।
उन्होंने कहा, "कांग्रेस ने बहुत हद तक देश को बर्बाद कर दिया है। हम उनकी नीतियों की निंदा करते हैं। सांप्रदायिक नीतियों से देश का भला नहीं होगा। राहुल गांधी को इसपर बोलना चाहिए।"
जावड़ेकर ने कहा कि कांग्रेस ने उसके राष्ट्रीय अध्यक्ष के इस बयान से इंकार किया है। लेकिन पार्टी की अल्पसंख्यक शाखा के प्रमुख ने स्पष्ट किया है कि राहुल गांधी ने सच्चाई बोली है।
जावड़ेकर ने कहा, "कांग्रेस की पोल खुल चुकी है। इसकी तुष्टिकरण की नीतियों ने देश को बर्बाद किया है। आप धर्म के आधार पर प्राकृतिक संसाधनों का वितरण करते हैं, जोकि विभाजन के पूरे इतिहास पर आधारित है। कांग्रेस सांप्रदायिक पार्टी है। उनकी सोच विध्वंसक है। शाह बानो मामला इसका बड़ा उदाहरण है कि कांग्रेस एक सांप्रदायिक पार्टी है।"
देखें वीडियो:-